Visit Site
Recommended byColombia
లక్ష్యఛేదనలో ఓపెనర్లు రోహిత్ శర్మ (9: 17 బంతుల్లో 1x6), శిఖర్ ధావన్ (21: 44 బంతుల్లో) నిరాశపరిచినా.. మూడో వికెట్‌కి విరాట్ కోహ్లీ (46: 62 బంతుల్లో 3x4)తో కలిసి 54 పరుగుల భాగస్వామ్యాన్ని నెలకొల్పిన మహేంద్రసింగ్ ధోని ఆఖర్లో కేదార్ జాదవ్‌తో కలిసి అజేయంగా 101 పరుగుల భాగస్వామ్యంతో భారత్‌ని గెలిపించాడు. సిరీస్‌లో జరిగిన మూడు వన్డేల్లోనూ అర్ధశతకాలు సాధించిన ధోనీకి ‘మ్యాన్ ఆఫ్ ద సిరీస్’ అవార్డు దక్కింది.
అంతకముందు టాస్ ఓడి తొలుత బ్యాటింగ్ చేసిన ఆస్ట్రేలియా జట్టు.. స్పిన్నర్ చాహల్ (6/42) దెబ్బకి 230 పరుగులకే కుప్పకూలిపోయింది. ఆ జట్టులో పీటర్ హ్యాండ్స్‌కబ్ (58: 63 బంతుల్లో 2x4) మాత్రమే అర్ధశతకంతో ఫర్వాలేదనిపించాడు. రెండో వన్డేలో శతకం సాధించిన షాన్ మార్ష్ (39: 54 బంతుల్లో 3x4)తో పాటు.. కీలకమైన ఉస్మాన్ ఖవాజా (34: 51 బంతుల్లో 2x4), స్టాయినిస్ (10: 20 బంతుల్లో 1x4) వికెట్లు పడగొట్టిన చాహల్.. ఆ జట్టుని ఏ దశలోనూ కోలుకోనివ్వలేదు.
ఆఖర్లో మాక్స్‌వెల్ (26: 19 బంతుల్లో 5x4) రిచర్డ్‌సన్ (16), ఆడమ్ జంపా (8), స్టాన్‌లేక్ (0) క్రీజులో నిలిచేందుకు విశ్వప్రయత్నం చేసినా.. చాహల్‌తో పాటు భారత్ బౌలర్లు వారిని కుదురుకోనివ్వలేదు. దీంతో.. ఆస్ట్రేలియా జట్టు 48.4 ఓవర్లలోనే 230 పరుగులకే చేతులెత్తేసింది. గత రెండు రెండో వన్డేల్లోనూ కుల్దీప్ యాదవ్ ఆడటంతో.. చాహల్‌కి తుది జట్టులో అవకాశం దక్కలేదు.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.